
JAYCI LEE

FORFØRENDE FREMMED

Miniserie: Klassiske toner


Vakre toner fra strykeinstrumenter, hett begjær og forbudt kjærlighet skaper søt musikk i miniserien Klassiske toner. Dette er andre del.

 

Jayci Lee skriver sensuelle og vittige kjærlighetshistorier så ofte hun har en ledig stund. Hun bor i California med sin høye, mørke, kjekke mann, to flotte, energiske gutter og en søt omplasseringshund. Det hender at hodet hennes er så fullt av råkjekke helter og tapre heltinner at hun glemmer virkeligheten. På grunn av alle historiene som krever å bli skrevet, er hun nå forfatter på heltid. Hun elsker mat, vin og reising, og det gjør tilfeldigvis karakterene hennes også. Bøker har alltid hjulpet henne med å vokse, drømme og leges, og hun håper at bøkene hennes kan gjøre det samme for deg.


Til minne om Jae W. Chon


PROLOG

Da Megan Han og søstrene hennes opptrådte som Hana Trio, ble lyden av fiolinen hennes, Angies cello og Chloes bratsj samlet til et hele. Spenningen, gleden og tilfredsstillelsen Megan opplevde ved å være en del av trioen, var uovertruffen. Hun levde ut drømmen sin – en drøm hun delte med søstrene sine – og hun ville ikke ha det annerledes.

Men i det siste har hun kjent en rastløshet i seg. Hun visste ikke hva det innebar å stå på egne bein. En del av henne følte seg gjennomsiktig, som om hun ennå ikke var en fullverdig person. Kanskje var det derfor hun hadde sagt ja til å spille rockefiolin på Tipsy Dahlia, en snuskete nattklubb i Hollywood, samme kveld som Hana Trio skulle opptre på kammermusikkforeningens siste konsert for sesongen. Timingen var ikke ideell, men ukjente musikere kunne ikke velge og vrake blant spillejobber.

Den elektriske fiolinen var noe hun hadde vært opptatt av den siste tiden, i tillegg til at hun ville finne ut om hun kunne bevege et publikum uten søstrene sine og innflytelsen til Hana Trio. Hun ville ikke nødvendigvis kalle dette et opprør, siden hun kunne gjøre hva hun ville på fritiden, men det føltes som hennes lille hemmelighet. Noe som bare var hennes. Hun var ikke helt sikker på hva hun syntes om det. Hun var nok både glad og redd.

Applausen rykket henne ut av drømmeriene og førte henne tilbake til kulissene i konsertsalen. Megan klappet sammen med publikum bak sceneteppet. Kammerorkesteret hadde spilt vakkert.

«Jeg kan ikke tro at det er sesongens siste kveld», sa Chloe.

«Jeg vet det. Konsertsesongen føles slitsom noen ganger, men jeg kommer til å savne å spille foran et stort publikum.» Angie sukket. «Ingenting kan måle seg med energien på disse konsertene.»

«Vel, la oss gå ut dit og generere nok energi til å drive oss gjennom lavsesongen.» Megan glattet på den rødbrune, lange kjolen.

Hun og søstrene ble møtt av rungende applaus da de entret scenen. Megan la hånden på brystet og smilte takknemlig til publikum. Hana Trio hadde blitt kjent de siste par årene, blant annet på grunn av stykket de fremførte i kveld – strykekonserten Angies mann, Joshua Shin, hadde komponert for dem. Etter at de urfremførte stykket forrige sesong, hadde det blitt et av signaturstykkene deres og en klar publikumsfavoritt.

Det ble stille rundt dem da de satte seg ned. Megan la fiolinen under haken og så søstrene i øynene. Med et diskré nikk senket hun buen mot strengene, og de første dulgte tonene fylte salen.

Hun svaiet i takt med musikken og spilte fiolin med hele kroppen. Søstrene hennes  beveget seg på hver sin side av henne, mens melodien strømmet ut fra instrumentene deres. Hun forestilte seg alltid at de så ut som tre slanke trær som vaiet i vinden – bevegelsene deres var usynkroniserte, men grasiøse.

Konsertsalen forble uhyggelig stille mens de siste tonene vibrerte i stillheten. Så, som om de ble vekket av en hypnotisør, reiste hele salen seg og klappet. Megan og søstrene hennes reiste seg og bukket dypt. Én gang, så to ganger. Hjertet dunket av adrenalin og eufori da de gikk av scenen.

«Jeg er så stolt av dere.» Angie klemte Chloe og deretter Megan, mens hun balanserte celloen med én hånd.

«Vi er stolte av deg også.» Megan gjengjeldte storesøsterens enarmede klem og holdt fiolinen sin til siden.

«Ikke glem Joshua», sa lillesøsteren hennes. «Vi burde gi ham æren for at han skrev det mesterverket.»

«Takk, Chloe,» sa Joshua som nettopp da kom inn bak scenen. «Dere tre hørtes fantastiske ut.»

Han la armen rundt Angie og ga henne et kjærlig kyss på pannen. Megan fulgte utvekslingen med et drømmende sukk. Sjelevennen hennes ville finne henne en dag. Hun ønsket bare at han ville skynde seg litt.

«Jeg vet at jeg ikke kan overgå en slik ros fra komponisten selv.» Faren deres sluttet seg til dem bak scenen og strålte av stolthet. «Men dere spilte nydelig, jenter. Det tar nesten bort smerten over at ingen av døtrene mine kan følge i mine fotspor.»

Han klemte Megan og Chloe, men nølte foran Angie. Med et mykt smil la Angie armene rundt livet hans og omfavnet ham. Han lukket øynene et øyeblikk, som om han ville feste øyeblikket i minnet. Angie og faren deres hadde nesten ikke vært på talefot i mange år før de begynte å reparere forholdet sitt året før.

Joshue bukket lett for faren deres.

«Det er godt å se deg, gutten min.» Faren deres klappet ham på ryggen før han vinket bort et par som hadde stått litt på siden av gruppen. «Jenter, dere husker Mr. og Mrs. Werner.»

«Dere tre har vokst opp til å bli så vakre, talentfulle kvinner», sa Anne Werner med et smil. «Moren deres ville ha vært så stolt.»

Faren var administrerende direktør i Jigu Corporation, et fremgangsrikt selskap som produserte elektroniske komponenter, og Anne satt i styret. Hun hadde også vært en god venn av moren, som døde av brystkreft for sju år siden.

«Takk, Anne», sa Megan og klemte henne hardt. Søstrene hennes sluttet seg til i en gruppeklem.

«Jeg ville også presentere dere for den nye finansdirektøren vår», faren så seg forvirret rundt, «men han kom ikke på konserten. Han ble nok forsinket på jobben.»

«For en respektløshet.» Anne snøftet foraktelig. «Minsung, jeg sa jo at den unge mannen er altfor arrogant for sitt eget beste.»

«Du forveksler selvtillit med arroganse», sa han. «Han kommer til å ta Jigu Corporation til nye høyder.»

«Nå, Anne.» Tim Werner la hånden på skulderen til kona. «Burde du ikke spare forretningspratet til en annen gang? I kveld handler det om Hana-trioen og kammermusikkforeningen.»

«Godt sagt, Tim.» Faren deres slo hendene sammen. «Vi burde gå ut og feire. Alle sammen.»

«Jeg …» Megan kastet et raskt blikk på klokken. Pokker. Hun hadde mindre enn en time på seg til å skifte og komme seg til Hollywood for å debutere som rockefiolinist. Hun gjespet høyt. «Jeg er helt utslitt. Jeg må legge meg tidlig i kveld.»

«Da blir jeg med deg hjem», sa faren og så bekymret på henne.

«Nei, nei, det er ikke nødvendig. Vi kjørte hver for oss uansett. Vi ses i morgen tidlig, pappa.»

Alene i garderoben – mens de andre musikerne ble hengende igjen bak scenen for å feire sesongens siste konsert – tok hun av seg den formelle kjolen og dro på seg et par trange jeans og et svart korsett. Så rufset hun til håret og satte opp i en høy hestehale. Deretter sminket hun øynene kraftig og påførte en dyp lilla leppestift.

Megan smilte til den fremmede som så på henne i speilet. Hun hadde ikke lyst til å forklare klærne sine for noen, så hun smatt ut av garderoben og satte kursen mot bilen. Da hun startet motoren og kjørte ut på gaten, var hun nede i førtifem minutter. Hun kjørte så fort hun turte, og svingte inn og ut av filene. Hun kunne nesten høre lillesøsteren belære henne om at hun bare kom tre minutter raskere frem ved å kjøre som en drittsekk.

Hun trengte hvert minutt hun kunne få. Hun nektet å komme for sent til sin første opptreden. Hun hadde kanskje bestemt seg for å opptre på grunn av et impulsivt innfall, men hun var profesjonell musiker og kunne ikke la publikum vente. Men to kvartaler fra konsertsalen begynte motoren å fuske. Hun rakk så vidt å kjøre inn til fortauskanten før den stoppet helt.

«Nei, nei, nei.» Hun tok tak i rattet og ristet som om hun kunne vekke bilen. Da det ikke fungerte, gikk hun ut og åpnet panseret for å ta en titt på motoren. Hun tok seg til pannen og bannet. «Jeg vet ikke engang hva jeg skal sjekke.»

En svart Maserati parkerte bak henne. En høy, vakker mann med svart hår steg ut.

«Trenger du hjelp?» spurte han.

«Ja, bilen min fikk motorstopp.» Hun stirret på motoren igjen for å unngå å stirre på den fremmede.

«Jeg kan ta en titt.» Han kneppet opp skjortemansjettene og rullet opp ermene. «Kan du prøve å starte motoren?»

Da hun satte seg i førersetet, var hun nesten dåneferdig, men hun tok seg sammen. Hvor gammel var hun? Tolv år? Vis litt verdighet, Megan. Dessuten hadde hun ikke tid nå. Da hun strakte seg etter tenningsbryteren, ble blikket hennes trukket mot noe på dashbordet.

«Å, nei.» Hun hadde gått tom for bensin. Megan dunket hodet lett mot rattet.

«Er alt i orden?»

«Ja, hei.» Hun rødmet kraftig.

«Hei.» Han trakk på smilebåndet. «Går det bra med deg?»

«Jeg har det bra.» Hun sukket oppgitt. «Men jeg er en idiot. Jeg vet hva som er galt med bilen min. Den er tom for bensin.»

«Jeg er glad du fant ut av problemet.» Stemmen hans hadde ikke et snev av fordømmelse i seg.

«Ja. Takk for at du stoppet for å hjelpe», mumlet hun. Hun var for flau til å se ham i øynene og åpnet samkjøringsappen på telefonen. Men hun var i Los Angeles etter klokken ni på en lørdag. Ingen sjåfør ville komme tidsnok til å kjøre henne til Hollywood. «Jeg vet ikke hva jeg skal gjøre.»

«Hva er i veien?» Han la til: «Bortsett fra at vi står her i veikanten.» Han smilte igjen.

«Jeg skal egentlig opptre på en klubb i Hollywood, men jeg tror ikke jeg rekker det i tide.» Hun klikket på en annen app og sukket.

«Jeg skulle gjerne tilbudt deg skyss, men jeg skal møte noen på kammermusikkforeningens forestilling.»

Nå var det hun som ga ham et medfølende smil. «Den konserten ble avsluttet for nesten en halvtime siden.»

«Pokker.» Han strøk fingrene gjennom håret og rettet seg opp. Etter et øyeblikk sa han: «Det betyr vel at jeg kan gi deg skyss til Hollywood.»

Å ta imot skyss fra en vilt fremmed var kanskje det dummeste hun hadde gjort i sitt voksne liv, men musikeren i henne vegret seg mot tanken på å gå glipp av debutforestillingen. Og magefølelsen sa henne at hun kunne stole på denne mannen. Dessuten handlet denne kvelden om å forlate komfortsonen og begi seg ut på noe nytt.

«Jeg sier ja takk til det.» Megan tok fiolinen sin og låste bilen. Heldigvis hadde den stoppet i en gate der det var tillatt å parkere fra 21.00 til 06.00, så hun kunne komme tilbake med en kanne bensin etter forestillingen. De gikk bort til Maseratien hans, og han åpnet passasjerdøren for henne. Hun ble merkelig nok beroliget av den gammeldagse gesten. Hvem har vel hørt om en forbryter med gode manerer?

Etter å ha tastet inn Tipsy Dahlia i GPS-en, svingte han ut i trafikken. Hun kikket stjålent på ham mens hjertet hamret i brystet. Hun kunne ikke huske sist hun hadde vært så tiltrukket av en mann. Følelsen var både berusende og foruroligende.

«Du er vel ikke øksemorder eller noe sånt?» spurte hun.

«Burde du ikke ha spurt meg om det før du satte deg i bilen min?» Han hevet et øyenbryn mot henne. Blikket var lattermildt. «Men nei, jeg har aldri eid en øks.»

Hun lo og slappet av. «Jeg heter Megan, forresten.»

«Jeg heter Daniel», sa han. «Hyggelig å treffe deg.»

«Takk for at du kom meg til unnsetning.» Hun så ned på hendene sine og følte seg plutselig sjenert.

«Bare hyggelig.» Den dype stemmen hans ga henne gåsehud. «Kan jeg spørre hva du skal fremføre i kveld?»

«Noe jeg aldri har gjort før», innrømmer hun. «Jeg skal spille rockefiolin på klubben.»

«Spennende», sa han på en måte som fikk henne til å lure på om han snakket om hennes opptreden eller om henne. «Er det fiolinen din?»

«Ja, den elektriske fiolinen min.» Hun klappet på etuiet hun hadde satt på gulvet.

«Jeg gleder meg til å høre deg spille», sa han.

«Skal du bli?» Hun klarte ikke å holde smilet tilbake.

«Jeg kan ikke tenke meg en bedre måte å tilbringe kvelden på.» Han smilte tilbake til henne. Det var egentlig bare en antydning til et smil – lite og litt skjevt – men det fikk henne til å hive etter pusten.

Hun burde ikke legge noe i det. Han var bare nysgjerrig på hvordan en rockefiolinkonsert så ut. Vel, hun var også nysgjerrig, siden hun aldri hadde vært på en selv, langt mindre opptrådt i en. Forhåpentligvis kom hun seg dit i tide. Hun var sikker på at hun ville miste plassen sin hvis hun kom for sent. Hun stirret spent på klokken på dashbordet.

«Når er forestillingen din?» spurte han.

«Ti.» Hun vred seg litt i setet.

«Vi kommer til å klare det.»

De kjørte opp foran klubben nøyaktig tre minutter på ti. Hun tok fiolinen, åpnet døren og satte en fot på fortauet. «Tusen takk.»

Megan kom inn på Tipsy Dahlia med to minutter til overs. Hun kastet bort et verdifullt minutt på å få øynene til å venne seg til mørket. Klubben var liten, men den var stappfull. Hun klemte seg gjennom folkemengden på vei mot det hun håpet var backstageområdet.

Hun var helt andpusten da hun kom frem og tok fiolinen ut av kofferten akkurat idet en stemme annonserte: «Og her for å rocke på fiolinen sin sammen med dere  … Megan!»

Hun kjente den velkjente nervøsiteten og spenningen før forestillingen strømme gjennom seg da hun gikk ut på scenen. Alene. Lyskasteren var så sterk at hun nesten ikke kunne se noe. Hun kikket seg over skulderen, men søstrene var ikke der for å gi henne et beroligende smil.

Hun svelget nervøst og vendte blikket tilbake mot publikum. Lyset var fortsatt blendende, men hun ble litt beroliget av de oppmuntrende ropene fra publikum. Hun trakk pusten langsomt. De ville høre musikken hennes, og det var ingenting hun elsket mer enn å dele den med publikum. Hun stakk fiolinen under haken og smilte bredt. Hun kunne klare dette.

Opptredenen hennes var høylytt, rotete og veldig morsom. Hestehalen svingte frem og tilbake for hver gang hun bøyde og vred på kroppen. Musikken svulmet rundt henne og nådde svimlende høyder mens hun spilte de høyeste tonene på fiolinen i rasende fart. Publikums tilrop økte da hun holdt dem på toppen i ufattelig lange sekunder – i likhet med sine favorittgitar-soloer i heavy metal – før hun brakte dem ned for så å løfte dem forsiktig opp igjen. Da hun var ferdig, strakte hun armene opp mot taket med buen i den ene hånden og fiolinen i den andre, og publikum skrek av begeistring.

«Takk skal dere ha. Dere er fantastiske.» Høy på adrenalin gikk hun av scenen.

Hun hadde klarte det. Hun klarte sin første soloopptreden. Hun lukket øynene og trakk pusten dypt for å nyte øyeblikket.

«Du var fabelaktig.»

Megan snudde seg og oppdaget at den fremmede sto lent mot bakveggen med armene i kors over brystet.

«Du ble», hvisket hun og ble overrasket over hvor glad det gjorde henne.

«Jeg sa jo det.» Han rettet seg opp og gikk mot henne.

«Hvorfor?»

Han stanset noen meter fra henne og så på henne med et glødende blikk. «Jeg ville høre deg spille.»

Instinkt var en merkelig ting. Hun hadde aldri angrepet en mann før, men hun kastet seg over den fremmede som om hun hadde gjort det hundre ganger før. Hun presset kroppen sin mot ham som om hun ville smelte sammen med ham og presset munnen mot hans.

Han nølte ikke med å løfte beinet hennes opp og ta et fast tak rundt baken hennes.  Tennene hennes klirret mot hans mens de kysset hverandre febrilsk. Han løftet henne opp, og hun la det andre beinet rundt ham, før han snurret dem rundt og presset henne mot veggen. Hun gispet opphisset da han knadde det ene brystet. Hun hørte ikke latteren eller de klaprende skrittene i bakgrunnen før han satte henne ned på bakken igjen.

«La oss komme oss ut herfra», sa han hest.

Megan stolte ikke på stemmen, så hun bare nikket. Noe varmt og sultent blusset i øynene hans, så tok han hånden hennes og dro henne med seg mot utgangen. Hun fulgte villig med med et smil om munnen. Denne surrealistiske kvelden kom til å bli enda mer spesiell.


1

Tre måneder senere

«Ikke si at det er lunsjen din», sa Angie med et misbilligende blikk på posen med smågodt.

Megan puttet en ny bit i munnen og tygget, mens hun svelget en bølge av kvalme. «Selvsagt ikke. Klokken er tre. Hvem spiser lunsj klokken tre?»

Nå som hun nærmet seg andre trimester av svangerskapet, begynte endelig morgenkvalmen – som egentlig var heldagskvalme – å gi seg. Hun tålte noen skjeer suppe til lunsj, og så skyllet hun den ned med en halv boks cola fordi vann fortsatt smakte motbydelig. Det var bedre enn å leve utelukkende på smågodt og kandisert ingefær, slik hun hadde gjort de siste par månedene.

«Jeg er bekymret for deg. Du har gått ned i vekt», sa storesøsteren.

Megan smilte. Hun likte å bli dullet med av søsteren. En del av henne gledet seg til å fortelle søstrene at hun var gravid, slik at de kunne dulle med henne og skjemme henne bort. Men en annen del av henne ville ikke bekymre dem, for hun hadde planer om å oppdra barnet alene.

Et bilde av den fremmede dukket opp i hodet, men hun skjøv det bort. Det var alt han var. En fremmed. Dessuten hadde hun ingen mulighet til å kontakte ham for å fortelle at hun var gravid. Dette barnet var hennes, og bare hennes.

Hun pustet rolig for å dempe panikken som gjorde seg gjeldende. Igjen. Å ha noe helt eget føltes ikke lenger som en glitrende skatt. Men hun kunne gjøre dette – hun måtte gjøre det for barnet sitt. Barnet mitt. Hun husket opptredenen på Tipsy Dahlia – hvor fantastisk det føltes å stå på egne bein. Jeg klarer dette.

«Spesielt siden du ikke hadde noen ekstra kilo å gå ned i utgangspunktet», la Chloe til. «Det hadde ikke vært så farlig om jeg hadde gått ned noen kilo.»

Angie smattet irettesettende med tungen. «Du er nydelig akkurat som du er.»

«Jeg vet det.» Lillesøsteren smilte, og øynene hennes glitret. Hun var virkelig nydelig. «Jeg mener bare at Megan må begynne å spise bedre.»

«Greit. Slutt å rotte dere sammen mot meg.» Megan himlet med øynene. Allerede før hun ble gravid, hadde søstrene vært etter henne på grunn av godteriavhengigheten hennes. «Jeg skal spise ordentlig mat. Er dere fornøyd?»

«Ja.» Angie nikket. «Er du klar til å sette i gang?»

«La oss gjøre dette», sa Chloe og løftet bratsjen opp til haken. «Vi har ikke spilt dette stykket på flere måneder. Vi må jobbe litt med det.»

Megan og søstrene øvde tre ganger i uken i et rom de leide på den lokale høyskolen. Nå som den nye sesongen nærmet seg med stormskritt, måtte de øve enda oftere. Den nye sesongen. Hun skulle snart begynne å opptre. Hun kunne ikke la være å lure på om graviditeten ville påvirke karrieren hennes på noen måte. Mange av kammermusikkselskapets oppdragsgivere var ganske konservative. Ville de mislike at hun var alenemor?

Og hun måtte gå glipp av noen opptredener fordi barnet skulle komme før sesongslutt. Hana Trio ville ikke være en trio uten henne … Hun fikk bekymre seg for det når den tid kom, men hun måtte snart fortelle det til søstrene sine.

Øvelsen var en kjærkommen avledning. Å spille med søstrene – selv når de øvde på de samme taktene om og om igjen – gjorde henne alltid glad. Musikken så ut til å jage bort kvalmen. Da øvelsen var over, følte hun seg mye bedre.

«Jepp», sa Megan og la bort fiolinen. «Dette stykket må vi øve mer på.»

«Men jeg synes vi har gjort store fremskritt i dag», påpekte Angie.

«Enig.» Chloe reiste seg og tok opp bratsjkofferten. «Det må være perfekt til premieren.»

Etter å ha klemt hver av søstrene sine mye lenger enn nødvendig, gikk Megan ut til bilen og bega seg ut på den tett trafikkerte motorveien. Å beskrive rushtiden i Los Angeles som tett trafikk var en grov underdrivelse. Trafikk betydde at det var bevegelse. Nei, motorveiene føltes mer som en gigantisk parkeringsplass. Spillelisten var det eneste som fikk Megan til å holde ut pendlingen.

Selv om hun var klassisk utdannet musiker, besto spillelisten hennes for det meste av rock og heavy metal. Hun mente oppriktig at hennes forkjærlighet for denne sjangeren gjorde henne til en bedre musiker, spesielt med tanke på den store klassiske innflytelsen i heavy metal. Og det hjalp henne definitivt til å tolke rockefiolinstykkene sine mer autentisk. Ikke at hun hadde opptrådt på flere klubber siden den første kvelden.

Det hadde ikke vært mulig for henne å spille på den elektriske fiolinen med den vedvarende morgenkvalmen. Men selv før det hadde hun ikke anstrengt seg for å booke en ny spillejobb. Det var mulig at hun unngikk et nytt tilfeldig møte med ham. Hun visste ikke hva etiketten for et engangsligg var, men å snike seg ut av hotellrommet i ly av mørket virket som et dumt trekk.

Hvordan kunne hun vite at etternavnet hans eller et telefonnummer ville komme til nytte noen uker senere når hun tisset på en pinne eller to? Greit, fem. Hun tisset på fem testpinner. Uansett hadde hun tatt en avgjørelse – mest i panikk og ydmykelse, men det var likevel hennes avgjørelse å stikke av – og nå måtte hun leve med den ganske betydelige konsekvensen av å oppdra et barn alene.

Men hennes beslutning om å bli mor på dette tidspunktet i livet var ikke en konsekvens, men et valg. Hun bodde i en delstat der abort var lovlig, så hun hadde friheten til å ta dette viktige valget selv. Det gjorde henne rasende at hun følte seg takknemlig for det – at det fantes en reell trussel om at en så grunnleggende menneskerett kunne bli tatt fra henne … fra alle som kunne bli gravide.

Megan parkerte i garasjen med et dypt sukk. I det øyeblikket hun åpnet døren inn til huset, kjente hun duften av et koreansk festmåltid – soyasaus, hvitløk, sesamolje – og hun ble ikke frastøtt. Faktisk knurret magen voldsomt og hun fikk vann i munnen fordi alt luktet … deilig. Betydde dette at morgenkvalmen var over?

I begeistringen over et ordentlig måltid glemte hun at faren hadde nevnt at han hadde invitert en forretningsforbindelse på middag. Så da hun stormet inn i stuen, fikk hun sjokk da hun oppdaget at det satt en fremmed i sofaen sammen med faren – ikke en hvilken som helst fremmed, men hennes fremmede.

Hva i all verden?

Den fremmede reiste seg raskt, og uttrykket hans var en blanding av sjokk, sinne og et snev av noe hun ikke kunne identifisere. Men det uttrykket ble raskt erstattet av høflig likegyldighet, noe som fikk henne til å tvile på om noen av følelsene noensinne hadde vært der.

«Ah, Megan. Du er hjemme», sa faren og snudde seg mot henne. Hun forsøkte å legge an en likeglad mine, men det klarte hun ikke. Faren rynket pannen. «Hadde du glemt at vi skulle ha en middagsgjest?»

«Ja … vi er så opptatt med å forberede oss til den nye sesongen», sa hun. Hvordan kunne dette skje?

«Jeg heter Daniel Pak.» Gjesten deres gikk bort til henne og strakte ut hånden. «Hyggelig å treffe deg.»

Så de skulle altså late som om de var helt fremmede … Det var nok en god avgjørelse fra hans side. Han kunne ikke akkurat si «Hei, lå vi ikke sammen for noen måneder siden?» foran faren hennes. Herregud, hva skulle hun gjøre?

«Megan Han.» Hun presset frem et falskt smil og ga ham et fast håndtrykk. Det var vanskelig å ignorere det elektriske støtet som gikk gjennom kroppen, og det forsterket bare panikken. «Det er en glede å møte deg.»

Daniel holdt hånden hennes et sekund for lenge, og hun lurte på hva det betydde. Var han glad for å se henne igjen? Eller var det en advarsel om ikke å si noe til faren? Ja, det var det. Hvis hun kunne gjette hva mannen tenkte på grunn av et ekstra sekunds håndhilsing, var hun i feil yrke. Hun kjente en hysterisk latter boble i halsen.

«Daniel er …» begynte faren hennes.

«Jeg skal se om Mrs. Chung trenger hjelp med middagen», nærmest ropte Megan over ham og løp ut av stuen.

Omtåket gikk hun opp trappen til rommet sitt. Hvem i helvete var han? Hvordan kjente han faren hennes? Herregud … Må jeg fortelle ham om barnet? Hun lukket soveromsdøren og lente seg mot den. Hun visste virkelig ikke hva hun skulle gjøre.

Å gjemme seg på rommet sitt ville ikke løse noe som helst. Hvis hun ville ha svar, måtte hun gå ned igjen og spise middag med faren og gjesten deres. Så kunne hun bestemme seg for hva hun syntes om dette tilfeldige møtet – deres andre.

Hun gikk inn i walk in-garderoben og slo på lyset. Både faren og Daniel hadde på seg skjorter og mørke bukser, så hun måtte skifte til noe annet enn leggings og T-skjorte. Hun tok på seg en lyseblå bluse og dro ned et svart blyantskjørt fra hengeren. Men da hun tok på seg det, klarte hun knapt å lukke glidelåsen halvveis opp.

«Faen», mumlet hun.

Selv om hun hadde gått ned i vekt i løpet av de siste månedene, presset en myk kul seg insisterende opp fra magen. Snart ville ingen av klærne hennes passe lenger. Men frustrasjonen forvandlet seg raskt til en ømhet som fortsatt overrasket henne. Hun la hånden over magen og smilte mykt. Hvordan kunne hun elske noen hun ikke engang hadde møtt ennå?

Smilet hennes falmet, og hun ble nervøs. Faren til barnet ventet på henne nedenunder, og hun måtte fortelle ham om det. Hvordan kom han til å reagere på nyheten? Hun ristet på hodet før noen katastrofescenarioer kunne slå rot i hodet hennes. Det spilte ingen rolle. Han hadde rett til å få vite det. Med rolig besluttsomhet tok hun på seg en kremfarget, enkel kjole og gikk ut på kjøkkenet.

«Hei, Mrs. Chung», sa Megan og gjorde store øyne ved synet av all den deilige maten. Mrs. Chung hadde vært familiens husholderske så lenge hun kunne huske. Med begge søstrene ute av huset – Chloe hadde bestemt seg for å bo på campus mens hun fullførte mastergraden sin – og faren som jobbet lange dager, ville Megan ha vært ensom hvis det ikke hadde vært for Mrs. Chung. «Trenger du hjelp?»

«Nei, det går bra. Takk for at du spør, vennen min», sa hun. «Jeg må bare steke ferdig den siste porsjonen jeon.»

Megan tok en av de friterte fiskebitene og stappet den i munnen. Hun lukket øynene mens hun tygget langsomt. «Mmm.»

«Har du fått matlysten tilbake?» Mrs. Chung så overrasket på henne. «Du har nesten ikke spist de siste månedene.»

«Det har bare vært for varmt i sommer», sa Megan og unngikk å se henne i øynene. Hun måtte fortelle det til alle etter hvert – først og fremst til Daniel i kveld – men først skulle hun styrke seg med litt mat. Hun stappet et nytt stykke fisk i munnen. «Jeg tror jeg har mer appetitt nå som det endelig er blitt kjøligere. Jeg skal dekke på bordet.»

Da alt var klart, satte faren seg for bordenden. Megan unngikk omhyggelig å se på Daniel da de satte seg overfor hverandre på hver sin side av faren. Middagen var mer avslappet og uformell enn de litt stusselige forretningsmiddagene som faren av og til holdt hjemme hos dem. De to mennene hadde et forhold til hverandre som ville ha pirret nysgjerrigheten hennes hvis hun ikke hadde vært så opptatt av sin egen situasjon.

Hun klarte ikke å la være å kikke stjålent på Daniel mens de spiste. Faren inviterte ikke hvem som helst hjem til middag. De måtte ha en viss betydning for Jigu Corporation. Hvem var han? Hvilket forhold hadde han til faren hennes? Hun sperret opp øynene da en plutselig tanke slo henne. Hadde han visst at hun var Minsung Hans datter da han hjalp henne den kvelden? Hvilket spill var det han drev med?

I rettferdighetens navn skulle det sies at Daniel ikke spilte noe spill med henne ved middagsbordet. Han sendte i hvert fall ingen hemmelighetsfulle blikk i hennes retning. Han ga henne akkurat nok oppmerksomhet til ikke å være uhøflig, men han virket ikke det minste interessert i henne. Hun skjulte irritasjonen ved å stappe bulgogi i munnen. Hvorfor skulle hun bry seg om å fange interessen hans? Hun hadde viktigere ting å tenke på. Men øynene hennes fortsatte å vandre mot ham – den forbaskede mannen var like kjekk som han hadde vært den kvelden hun møtte ham første gang.

«Daniel ble ansatt som ny finansdirektør i Jigu Corporation for noen måneder siden», sa faren til henne.

Hun stivnet med hånden over japchaen, og de glatte nudlene gled rett av spisepinnene. Dette må være en spøk. Jobbet den fremmede for faren hennes? Det hadde vært ille nok om han var en forretningsforbindelse som var i byen i noen dager. Men at han var fast ansatt i farens firma, gjorde det hele mye verre. Graviditeten kunne ødelegge situasjonen hvis hun ikke var forsiktig.

Hvordan kunne en så ung person bli økonomidirektør? Han kunne ikke være mer enn et par år eldre enn henne. På den annen side var hun en tjuesjuåring som stadig måtte vise ID-kortet sitt når hun bestilte drinker. Kanskje han bare så yngre ut enn han var. Uansett kunne han ikke være eldre enn tretti.

«Å?» Hun skjulte overraskelsen og fortsatte å legge nudlene på tallerkenen. «Den samme finansdirektøren som ikke kom på den forrige konserten vår?»

«Jeg ber om unnskyldning», avbrøt Daniel glatt. «Jeg ble oppholdt av en hastesak på jobben. Da jeg kom til konsertsalen, var forestillingen allerede ferdig.»

«Det var synd», mumlet hun.

«Ja,» sa han med et lett hevet øyenbryn, «men jeg var så heldig å få med meg en annen forestilling den kvelden, og den likte jeg godt.»

«Sier du det?» Hun klarte ikke å stoppe rødmen som bredte seg i kinnene. Hun kremtet og så ned på tallerkenen. «Jeg var ikke engang klar over at stillingen som finansdirektør var ledig.»

«Jeg tryglet Jerry om å vente med å pensjonere seg til vi hadde funnet en perfekt kandidat til jobben.» Faren hevet glasset til den unge finansdirektøren med et skøyeraktig blunk. «Han var jammen glad da Daniel dukket opp.»

Megan sperret opp øynene. Perfekt? Faren hennes stilte latterlig høye krav til seg selv og andre. Hun hadde aldri hørt ham beskrive noen eller noe som perfekt før.

«Jeg er neppe perfekt, Mr. Han», sa Daniel med en antydning til et smil.

«Ikke undervurder deg selv. Du har mer enn bevist at du er dyktig i løpet av din tid på østkystkontoret. Du har fornyet avdelingen for forretningsutvikling i løpet av ett år. Det er ingen liten bragd. Jigu trenger en slik lidenskap og visjon på ledernivå», sa faren og klappet Daniel på skulderen. «Dessuten ville ikke styret ha godkjent utnevnelsen din hvis de ikke mente at du var kvalifisert.»

«Takk skal du ha. Jeg setter pris på at du har tillit til meg.» Daniel betraktet faren hennes med utilslørt respekt. «Men vi må huske på at ikke alle var like begeistret for at jeg ble utnevnt til ny finansdirektør.»

«Ikke tenk på det.» Faren viftet bort den yngre mannens bekymring. «Du overbeviser dem snart nok.»

Hva i all verden var det som foregikk? Det var vanskelig nok å finne ut hva det innebar å ha Daniel tilbake i livet sitt. Men nå måtte hun også forholde seg til at han og faren hadde en nær forbindelse som hun ikke visste noe om. Megan hadde en følelse av at ting var i ferd med å bli mye mer komplisert.

 

Daniel smakte ingenting mens han metodisk skyflet maten inn i munnen, tygget og svelget. Han nikket og humret med på Mr. Hans anekdoter uten egentlig å høre hva han sa. Han var for opptatt med å føle Megan som satt overfor ham, med hvert eneste molekyl i kroppen. Han visste at han ville være mer opptatt av det faktum at hun var Minsung Hans datter – at han hadde ligget med konsernsjefens datter – når alt hadde sunket inn, men foreløpig kunne han ikke hindre hjertet i å banke av begeistring over å være i samme rom som henne.

Han begynte å få hodepine fordi han måtte anstrenge seg for å holde blikket borte fra henne. Men hvis han så på henne, ville han kanskje ikke klare å holde tilbake lengselen og frustrasjonen han hadde undertrykket de siste tre månedene. Hun hadde sikkert håpet å aldri se ham igjen da hun snek seg ut av hotellrommet den kvelden. Han hadde overbevist seg selv om at han ikke hadde noe problem med det. Det trodde han i hvert fall. Men nå som de satt ved samme bord, var han ikke så sikker lenger.

Daniel tillot seg endelig å kaste et blikk på henne da de beveget seg fra spisestuen tilbake til stuen. Hun var enda vakrere enn han husket. Det silkemyke, svarte håret falt ned over skuldrene, og ansiktet var usminket, bortsett fra den rosa glansen på leppene. Men hun så tynnere ut.

Etter en stund gjespet Mr. Han høylytt. «Denne gamle mannen må ta kvelden  …»

Daniel reiste seg opp. «Jeg bør komme meg hjem.»

«Hvorfor har du det så travelt med å komme deg tilbake til den tomme leiligheten din?» Den eldre mannen la en hånd på skulderen hans. «Dere to burde prate litt lenger. Kvelden er fortsatt ung, som de sier.»

Daniel satte seg ned igjen og kastet et blikk på Megan. Hun stirret på Mr. Han som om hun lurte på hvem i helvete han var og hva han hadde gjort med faren hennes.

«Pappa …» begynte hun.

«Hold ham med selskap og bli litt kjent med ham», lokket Han med et bredt smil. «Han er en del av Jigu-familien nå.»

Han trengte bare å gi dem et overdrevent blunk for å gjøre det enda mer åpenbart at han lekte Kirsten Giftekniv. Daniel var rørt over at han ville overlate en av døtrene sine til ham. Og han følte seg forferdelig lei seg for at han hadde misbrukt tilliten allerede før han hadde fått den. Minsung Han var mentoren og vennen hans. Hva ville han tenke hvis han fikk vite at Daniel hadde hatt sex med Megan?

«God natt.» Med et vink over skulderen gikk Han ut av stuen og lot de to være alene igjen.

«Har du noen anelse om hva det der handlet om?» Megan snudde seg sint mot Daniel.

«Aner ikke.» Han lente seg tilbake i sofaen og la armene i kors. «Nå har jeg et spørsmål til deg.»

Hun åpnet munnen, men lukket den igjen. Etter å ha stirret intenst ned i fanget i noen sekunder, møtte hun blikket hans. «Ikke her. Det er en kafé i nærheten. Jeg møter deg ved døren om to minutter.»

Han så etter henne da hun gikk ut. Han kunne ikke nekte for at han fortsatt hadde lyst på henne, men hun var forbudt område nå. Å involvere seg med direktørens datter var å be om problemer, spesielt når han bare var god for en tilfeldig affære. Erfaringen sa ham at kvinner ikke ble værende, så det var bedre å ikke gi dem noen permanent plass i livet hans. Han strøk en hånd over ansiktet og gikk mot inngangsdøren. Hun kom straks etter med en veske på armen.

«Skal vi kjøre sammen?» spurte hun og gikk ut døren han holdt opp for henne. «Det er ikke så langt. Jeg tar en taxi etterpå.»

«Ja visst», sa han.

Hun var taus mens de kjørte. Han sa ikke noe han heller, bare konsentrerte seg om kjøringen. De satte seg ved et hjørnebord som ga dem litt privatliv.

«Hvorfor dro du uten et ord den kvelden?» spurte han og holdt pusten mens han ventet på svaret.

«Jeg  …» Hun førte fingeren rundt kanten på kruset. «Jeg fikk litt panikk. Jeg har aldri gjort noe sånt før», sa hun. Da han sperret opp øynene, tilføyde hun raskt: «Ikke sex. Jeg har hatt sex før … selv om jeg ikke ante at sex kunne være slik. Men det er ikke poenget. Poenget er at jeg aldri har hatt sex med en fremmed før», fortsatte hun. «Jeg visste ikke engang etternavnet ditt …»

«Pleier du å takle nye situasjoner ved å stikke av?» Han likte ikke antydningen til bitterhet i tonen. Hva var galt med ham? De hadde ligget med hverandre én gang. Han hadde ikke noe krav på henne. Men selv om han hatet å innrømme det, sved det at hun hadde vært klar for aldri å se ham igjen.

«Døm så mye du vil, men jeg har ikke for vane å flykte fra problemene mine», sa hun og løftet haken. «Nå er det min tur. Visste du hvem jeg var da vi møttes den kvelden?»

«Hva?» Så skjønte han hva hun spurte om, og øynene hans smalnet med et glimt av sinne. «Antyder du at jeg bevisst oppsøkte deg fordi du er Minsung Hans datter?»

«For å være ærlig ser jeg ingen grunn til at du skulle ha gjort det», sa hun saklig. «Jeg må tro at dette bare er en merkelig, uheldig tilfeldighet.»

Han var enig i at det var merkelig, men han var ikke sikker på om det var uheldig. Selv om én natt var alt han fikk med henne, angret han ikke.

«Jeg fornærmet deg.» Hun sukket. «Jeg ville bare forsikre meg om at du ikke hadde noen skumle skjulte motiver for å ligge med meg den kvelden – annet enn begjær. For begjær er helt greit for meg.»

«Jeg er glad for at du liker begjær. Men hvorfor trenger du å utelukke … hva var det? … skurkaktige skjulte motiver?»

«Fordi jeg har noe å fortelle deg, og jeg vil ikke at du skal bruke informasjonen mot meg eller faren min.»

Han stoppet opp med kruset halvveis til leppene. «Hva har du å fortelle meg?»

«Jeg er gravid», sa hun.

Han satte kruset så hardt ned at teen skvulpet over. Men Daniel følte ingenting da ordene hennes sank inn.

Jeg skal bli far.

